C 208/19

Publicarea unei cereri de înregistrare a unei denumiri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2020/C 208/08)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1) în termen de trei luni de la data prezentei publicări.

DOCUMENT UNIC

„Ceylon Cinnamon”

Nr. UE: PGI-LK-02298 – 5.3.2017

DOP ( ) IGP (X)

1. Denumirea (denumirile) [a (ale) DOP sau IGP]

„Ceylon Cinnamon”

2. Statul membru sau țara terță

Sri Lanka

3. Descrierea produsului agricol sau alimentar

3.1. Tipul de produs

Clasa I.8. Alte produse enumerate în anexa I la tratat (condimente etc.) și Clasa 2.10. Uleiuri esențiale.

3.2. Descrierea produsului căruia i se aplică denumirea de la punctul 1

„Ceylon Cinnamon” este o denumire dată unui produs vegetal consumat în principal sub formă de condiment. Produsele „Ceylon Cinnamon” sunt fabricate din arborele Cinnamomum zeylanicum Blume care este originar din Sri Lanka (Ceylon).

„Ceylon Cinnamon” are un gust moderat dulce și aromă de citrice, cu note de miere. Are o culoare maro pal până la ușor roșiatică, iar scorțișoara măcinată este aurie-gălbuie până la maro.

Scoarța și frunzele arborelui Cinnamomum zeylanicum Blume sunt materiile prime folosite la producerea de „Ceylon Cinnamon”. Scoarța este deosebit de subțire, delicată și fină și de aceea bețișoarele se rup ușor și au o textură fină. Scoarța are o culoare maro deschis, este dulce și prezintă o notă de citrice. Arborele are un conținut de cumarină mai mic de 0,004 %, iar conținutul de cinamaldehidă este cuprins între 8 % și 70 % în uleiurile volatile.

„Ceylon Cinnamon” se prezintă în mai multe forme:

(i) Bețișoare

Coaja răzuită a scoarței interioare a tulpinii de arbore de scorțișoară matur, uscată mai întâi la soare (dar fără contact direct cu razele solare), rulată și unită prin suprapuneri, golurile din bețișoarele unite fiind umplute cu bucăți mici de scorțișoară răzuită, astfel încât să se obțină lungimi de aproximativ 1 050 mm ± 50 mm. Conținutul de umiditate nu depășește 15 %. Conținutul de uleiuri volatile este de cel puțin 1 % în stare uscată. Culoarea variază de la CC4 la CC9. Conținutul de cinamaldehidă al uleiului volatil este cuprins între 50 % și 70 %. Termenul de valabilitate este cuprins între doi și trei ani.

(ii) Bețișoare tăiate

Bețișoarele tăiate sunt realizate prin tăierea bețișoarelor de scorțișoară la o anumită lungime (20 mm ≤ 525 mm). Bețișoarele de scorțișoară tăiate sunt clasificate în funcție de diametru, culoare și gradul de decolorare. Conținutul de umiditate nu depășește 15 %. Conținutul de uleiuri volatile este mai mic sau egal cu 1 % în stare uscată. Conținutul de cinamaldehidă al uleiului volatil este cuprins între 50 % și 70 %. Culoarea variază de la CC4 la CC9. Termenul de valabilitate este cuprins între doi și trei ani.

(iii) Pudră

Pudra „Ceylon Cinnamon” are o culoare maro (CC10) până la auriu-gălbui (CC5); aceasta se obține prin răzuirea scoarței interioare. Conținutul de uleiuri volatile este de cel puțin 0,5 % în stare uscată. Conținutul de cinamaldehidă al uleiului volatil este cuprins între 50 % și 70 %. Termenul de valabilitate este cuprins între doi și trei ani.

(iv) Ulei din frunze

Uleiul „Ceylon Cinnamon” este extras prin distilarea cu vapori a frunzelor și crengilor de arbore de scorțișoară rămase după recoltare. Culoarea uleiului poate varia de la galben foarte pal (CC1) la chihlimbariu (CC7). Conținutul de cinamaldehidă este cuprins între 8 % și 40 % din masă. Indicele de refracție variază între 1,527 și 1,54, iar densitatea relativă între 1,034 și 1,54 la 28 °C. Termenul de valabilitate este de doi ani.

(v) Ulei din scoarță

Uleiul din scoarță „Ceylon Cinnamon” este extras prin distilarea scoarței de scorțișoară. Conținutul de cinamaldehidă al acestui produs variază între 30 % și 70 %, iar culoarea sa variază de la galben pal (CC2) la chihlimbariu (CC7). Conținutul de cinamaldehidă este cuprins între 30 % și 50 % din masă. Indicele de refracție variază între 1,555 și 1,58, iar densitatea relativă între 1,01 și 1,03 la 28 °C. Termenul de valabilitate este de doi ani.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Toate etapele producției de „Ceylon Cinnamon” trebuie să se desfășoare în aria geografică delimitată. Aceste etape includ:

— propagarea;

— cultivarea;

— gestionarea culturii;

— recoltarea;

— prelucrarea;

— clasificarea.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

Bețișoare, bețișoare tăiate și pudră

— După procesul de tăiere și măcinare, produsul este ambalat în pungi de iută/hârtie/bumbac/polietilenă, în ambalaje din folie de aluminiu alimentară sau în alte ambalaje alimentare. Ambalajele trebuie să fie sigilate pentru a împiedica absorbția de umiditate.

— Depozitarea trebuie să se efectueze la temperatura camerei, în spații uscate și ventilate, pentru a preveni orice contaminare chimică sau microbiologică.

— Umiditate: <15 %, fără expunere directă la razele solare.

Ulei din scoarță și ulei din frunze

Pentru a evita spațiile în care se poate acumula aer, uleiurile din scoarță și din frunze sunt furnizate în recipiente etanșe din sticlă sau din metal acoperit cu rășini epoxidice. Materialul din care este confecționat recipientul nu trebuie să altereze produsul și trebuie să îl protejeze de lumina directă a soarelui. Cumpărătorul și furnizorul pot conveni asupra utilizării altor recipiente atât timp cât uleiul este protejat de lumina directă a soarelui.

3.6. Norme specifice privind etichetarea produsului la care se referă denumirea înregistrată

Produsul este etichetat ca „Ceylon Cinnamon” atunci când este ambalat în vederea distribuirii către consumatori. Fiecare ambalaj care conține „Ceylon Cinnamon” trebuie să includă numărul de înregistrare al producătorului.

Normele specifice obligatorii pentru etichetarea pudrei și a bețișoarelor „Ceylon Cinnamon” (ca produse destinate consumului uman) sunt următoarele:

— denumirea, denumirea comercială sau denumirea mărcii și adresa producătorului sau ale ambalatorului;

— numărul lotului sau numărul de cod;

— greutatea netă;

— categoria produsului (dacă este cazul);

— locul de origine – Sri Lanka.

4. Delimitarea concisă a ariei geografice

Aria geografică cuprinde întregul teritoriu al insulei Sri Lanka, și anume o suprafață de 65 651 km2, care prezintă condiții climatice și agronomice uniforme definite printr-un tipar distinctiv care constă în două sezoane musonice anuale, care determină un regim specific de precipitații, tipare consecvente de expunere la soare, caracteristici ale solului și alte caracteristici agronomice consecvente. Aceste condiții sunt limitate la altitudinile cuprinse între 10 m și 700 m deasupra nivelului mării. Scorțișoara care nu este produsă la altitudinile definite și în conformitate cu specificațiile nu poate fi comercializată cu denumirea „Ceylon Cinnamon”.

5. Legătura cu aria geografică

Cererea de înregistrare a denumirii „Ceylon Cinnamon” se bazează pe calitățile, caracteristicile și reputația produsului.

5.1. Specificitatea ariei geografice

Factori de mediu

Aria geografică prezintă condiții topografice și climatice specifice, adecvate pentru cultivarea „Ceylon Cinnamon”. „Ceylon Cinnamon” este cultivată în condiții diverse, de la condiții semiaride la zone umede și pe soluri care variază de la soluri nisipoase argintii la soluri mâloase și lateritice, până la solurile cu pietriș din Sri Lanka.

În general, temperaturile variază între 25 °C și 32 °C. Cantitatea de precipitații din regiune este cuprinsă între 1 250 și 3 500 mm pe an. Sri Lanka beneficiază de două anotimpuri intermusonice, în Sri Lanka existând astfel patru anotimpuri și o climă tropicală cu anotimpuri uscate și umede foarte diferite între ele. „Ceylon Cinnamon” este cultivată pe întregul teritoriu al insulei Sri Lanka, la altitudini care variază de la 10 m la 700 m deasupra nivelului mării.

Factori umani

„Ceylon Cinnamon” a fost cultivată și prelucrată din timpuri imemoriale și, prin urmare, întregul proces de cultivare are la bază mulți ani de tradiție și practică. Competențele și tehnicile sunt transmise între membrii familiei, care lucrează în echipă.

Cultivarea „Ceylon Cinnamon” constă în diferite etape care contribuie la cea mai înaltă calitate și la cel mai bun randament:

— Persoanele care pregătesc bețișoarele sunt numite „răzuitori calificați” sau „tehnicieni specializați în prelucrarea scorțișoarei”. Răzuitorul este cel care hotărăște care este momentul perfect pentru recoltare. Atunci când dezvoltarea plantei și clima umedă îndeplinesc condițiile pentru producerea produselor „Ceylon Cinnamon” la cea mai înaltă calitate, răzuitorii încep recoltarea prin detașarea scoarței interioare, care se separă cu ușurință de miezul lemnului. Aceasta asigură conservarea unui nivel ridicat de ulei în scoarță.

— Recoltatorii au dezvoltat cunoștințe care le permit să identifice cei mai adecvați arbori de tăiat și utilizează un set special de instrumente. Aceste instrumente, în special keththa și sooruna koketha, le permit să taie tulpinile de scorțișoară pentru a obține grosimea și lungimea definite pentru bețișoarele „Ceylon Cinnamon”.

— Răzuitorii separă coaja exterioară cu o spatulă din oțel printr-o tehnică delicată și cu pricepere, evitând deteriorarea scoarței interioare. Apoi, scoarța este frecată bine cu o tijă din alamă pentru a o desprinde de tulpina din lemn.

— Răzuitorii iau scoarțele interioare răsucite și le umplu cu alte bucăți de scoarță, pentru ca lungimea bețișoarelor să fie de 42 de inchi (107 cm), măsurată cu un băț denumit Pethi Kotuwa.

— După uscarea inițială timp de aproximativ 24 de ore, bețișoarele sunt presate și rulate manual pentru a se asigura un diametru uniform. Apoi, bețișoarele sunt clasificate și lăsate să se usuce o a doua oară timp de șase până la zece zile, pentru ca umiditatea să ajungă la mai puțin de 15 %. Bețișoarele sunt uscate la aer pe frânghii întinse sau pe rafturi speciale poziționate aproape de tavan, pentru a beneficia de o bună circulație a aerului.

— Bețișoarele și bețișoarele tăiate de „Ceylon Cinnamon” sunt clasificate în funcție de sistemul tradițional srilankez de clasificare, fiind astfel împărțite în categoria Alba, cu un diametru de aproximativ 0,24 inchi (0,6 cm) și sfărâmicioase, categoria Continental, cu un diametru de aproximativ 0,63 inchi (1,6 cm) și mai puțin sfărâmicioase, dar în care există șase subcategorii, categoria Mexican, cu un diametru mai mic de 0,75 inchi (1,9 cm), care este ingredientul principal în numeroase feluri de mâncare mexicane, prezentând un gust dulce și delicat, cu note ușoare de citrice, și categoria Hamburg, cu un diametru mai mic de 1,3 inchi (3,3 cm), bețișoarele incluse în această categorie fiind considerate mai groase și mai închise la culoare decât celelalte categorii.

Aceste tehnici permit trecerea uleiului și a umidității din miezul arborelui în scoarța interioară și, prin urmare, în „Ceylon Cinnamon”. Aceasta îmbunătățește calitatea „Ceylon Cinnamon”, în special caracterul său organoleptic puternic.

Reputația

Există mențiuni istorice ale comerțului cu „Ceylon Cinnamon” care datează încă din vremurile străvechi egiptene, babiloniene, arabe, venețiene, elene și romane.

Arabii controlau comerțul cu scorțișoară și păstrau sursa produsului secretă pentru a-și asigura monopolul. Abia în secolul al XIII-lea, un prim raport, o cronică arabă intitulată „Monument of Places and History of God’s Bondmen” (Monument al locurilor și al istoriei robilor lui Dumnezeu), a identificat locul de producție al acestui condiment valoros. În acea perioadă, scorțișoara era considerată mai valoroasă decât aurul.

„Nu poate exista nicio îndoială că «Ceylon Cinnamon» este cea mai bună din lume, celebrată de la jumătatea secolului al XIV-lea, în conformitate cu documente autentice, și unul dintre puținele produse de importanță deosebită originare de pe insulă. Prin intermediul caravanelor arabe, scorțișoara a devenit cunoscută în rândul romanilor, care plăteau în Roma echivalentul a 8 lire sterline pe livră (aproximativ 17 lire sterline pe kilogram) pentru acest condiment parfumat. Prin urmare, Ceylon (pe care De Barras a denumit-o «mama scorțișoarei») a dobândit, pe bună dreptate, denumirea de «insula de scorțișoară»”, (Ferguson, 1887).

În ediția din 1911 a Enciclopediei Britannica se precizează că scorțișoara produsă din această specie în alte locuri nu se apropia de „cea cultivată în Ceylon”, menționându-se prin contrast că „«Ceylon Cinnamon» de înaltă calitate este o scoarță foarte subțire și fină, cu o culoare maro gălbui deschis, un miros foarte parfumat și un gust aromatic deosebit de dulce, delicat și plăcut”.

În 2019, revista New Food Magazine a publicat un articol scris de Priyashantha referitor la „Ceylon Cinnamon”, în care erau evidențiate calitatea bună și proprietățile acestui produs, cu un „accent deosebit pe diferențele față de scorțișoara Cassia”.

Un documentar despre uleiurile esențiale din Sri Lanka, și anume „Industria uleiurilor esențiale din Sri Lanka”, prezintă istoria și reputația „Ceylon Cinnamon” și descrie virtuțile uleiului. Acesta a fost creat de Departamentul de Inginerie Chimică și a Proceselor din cadrul Universității din Moratuwa, Sri Lanka, și lansat în 2014. Este disponibil pentru vizualizare în trei părți pe site-uri web bine cunoscute de partajare a fișierelor video.

În prezent, restaurante de top situate, de exemplu, în turnurile gemene Petronas din Malaysia sau în Hong Kong oferă „Ceylon Cinnamon” la ora ceaiului sau la micul dejun sub formă de churros cu „Ceylon Cinnamon”. În meniurile de room service ale hotelurilor din Washington DC există opțiunea de a comanda ceai condimentat decofeinizat „Ceylon Cinnamon”. Pe site-ul internet din 2020 „Penzeys Spices” există numeroase rețete în care se utilizează bețișoarele și pudra „Ceylon Cinnamon”.

5.2. Specificitatea produsului

„Ceylon Cinnamon” este produs din arborele Cinnamomum zeylanicum Blume, care este o specie cultivată de arbore de scorțișoară indigenă din Sri Lanka.

Toate formatele produsului „Ceylon Cinnamon” sunt caracterizate prin intensitatea lor aromatică, gustul delicat și moderat dulce și aroma de citrice, cu o notă subtilă de miere, precum și prin conținutul lor de ulei (bețișoare, scoarță și pudră).

Scoarța arborelui Cinnamomum zeylanicum Blume este deosebit de subțire, delicată și fină și, prin urmare, bețișoarele se rup cu ușurință și au o textură catifelată. Aceasta are o culoare maro deschis, este dulce și prezintă o notă de citrice. Poate fi comparată cu scorțișoara Cassia, care are o culoare maro mai închisă, este groasă și dură și are un gust fad.

Toate formele de „Ceylon Cinnamon” conțin niveluri medii până la scăzute de cinamaldehidă și cantități neglijabile de cumarină, comparativ cu scorțișoara Cassia, care conține niveluri ridicate din ambele substanțe.

5.3. Legătura cauzală dintre aria geografică și o calitate anume, reputația sau alte caracteristici ale produsului

„Ceylon Cinnamon” prezintă calități și caracteristici care se datorează factorilor de mediu și umani tradiționali din Sri Lanka, pe lângă faptul că se bucură de reputația sa veche de secole, care se datorează tradiției neîntrerupte a metodelor de producție.

Intensitatea aromatică excepțional de puternică și aroma moderat dulce a „Ceylon Cinnamon” se datorează condițiilor topografice și climatice specifice (combinația dintre cantitatea de precipitații, altitudine și temperatură) din aria geografică și metodelor de producție locale.

Caracteristicile chimice și organoleptice speciale ale „Ceylon Cinnamon” sunt legate de sezoanele de recoltare care depind de musonul din sud-vest care durează între lunile mai și septembrie și de musonul din nord-est care durează între lunile decembrie și februarie, precum și de cunoștințele tradiționale de recoltare, răzuire și uscare a scorțișoarei și de producere a bețișoarelor.

Bețișoarele sunt clasificate în funcție de diametru și de gradul de decolorare. Categoriile existente sunt Alba, Continental, Mexican și Hamburg. În fiecare dintre aceste categorii există subcategorii. Clasificarea nu se face în funcție de culoare. Datorită cunoștințelor tradiționale ale producătorilor referitoare la procesul de clasificare, bețișoarele au o prezentare fizică specială, întrucât sunt clasificate în funcție de diametru și de gradul de decolorare.

„Ceylon Cinnamon” se distinge de scorțișoara Cassia prin caracteristici aromatice mai puternice și gustul dulce, care se datorează condițiilor climatice, agronomice și botanice din Sri Lanka. Scoarța este netedă, ca foița de hârtie, și subțire. „Ceylon Cinnamon” este prelucrată și modelată în forme de bețișoare mai bine elaborate, pentru a i se evidenția calitățile organoleptice într-o măsură cât mai mare. Aceste diferențe asigură faptul că „Ceylon Cinnamon” are o textură mai fină și o capacitate mai mare de a menține aceste calități după ambalare, având un termen de valabilitate cuprins între doi și trei ani datorită conținutului său mai mare de umiditate.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

Textul integral al caietului de sarcini este disponibil la următorul link al SLEDB: http://pureceyloncinnamon.srilankabusiness.com/index.html

(1) JO L 343, 14.12.2012, p. 1.